Ir-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà, Federica Mogherini, f'isem l-UE, u s-Segretarju Ġenerali tal-Kunsill tal-Ewropa, Thorbjørn Jagland ħarġu Dikjarazzjoni konġunta fil-Jum Ewropew u Dinji kontra l-Piena tal-Mewt, 10 ta' Ottubru 2016. Illum, fl-okkażjoni tal-Jum Ewropew u Dinji kontra l-Piena tal-Mewt, il-Kunsill tal-Ewropa u l-Unjoni Ewropea jaffermaw mill-ġdid l-oppożizzjoni qawwija u ċara tagħhom għall-piena kapitali fiċ-ċirkostanzi kollha u għall-każijiet kollha. Il-piena tal-mewt hija inkompatibbli mad-dinjità tal-bniedem. Hija trattament inuman u degradanti, ma għandha l-ebda effett ta' deterrent sinifikanti aċċertat u tippermetti li żbalji ġudizzjarji jsiru irreversibbli u fatali. L-abolizzjoni tal-piena tal-mewt hija kisba li tispikka fl-Ewropa. Hija prerekwiżit għas-sħubija fil-Kunsill tal-Ewropa, u l-projbizzjoni assoluta tal-piena tal-mewt fi kwalunkwe ċirkostanza hija mnaqqxa fil-Karta tad-Drittijiet Fundamentali tal-Unjoni Ewropea. Il-Kunsill tal-Ewropa u l-Unjoni Ewropea jħeġġu lill-Istati Ewropej kollha biex jirratifikaw il-protokolli tal-Konvenzjoni Ewropea dwar id-Drittijiet tal-Bniedem, li għandhom l-abolizzjoni tal-piena tal-mewt bħala l-għan tagħhom. Il-Kunsill tal-Ewropa u l-Unjoni Ewropea jħeġġu bil-qawwa lit-tmexxija politika tal-pajjiżi Ewropej kollha biex jiżguraw il-konformità mal-obbligi ġuridiċi u politiċi li jirriżultaw mis-sħubija fil-Kunsill tal-Ewropa u fl-Unjoni Ewropea. Il-Kunsill tal-Ewropa u l-Unjoni Ewropea jikkundannaw l-użu tal-piena tal-mewt li għadu jsir fil-Belarussja, l-uniku pajjiż fil-kontinent Ewropew li għadu japplika l-piena tal-mewt. Huma jħeġġu bil-qawwa lill-awtoritajiet tal-Belarussja biex jibdlu s-sentenzi tal-mewt li fadal u jistabbilixxu mingħajr dewmien, moratorju formali fuq l-eżekuzzjonijiet bħala l-ewwel pass lejn l-abolizzjoni tal-piena tal-mewt. L-introduzzjoni tal-moratorju tkun pass deċiżiv fit-tqarrib tal-Belarussja lejn l-istandards ġuridiċi pan-Ewropej. Il-Kunsill tal-Ewropa u l-Unjoni Ewropea jilqgħu b'sodisfazzjon ix-xejra globali lejn l-abolizzjoni tal-piena kapitali. Illum aktar minn żewġ terzi tal-pajjiżi kollha abolixxew il-piena tal-mewt fid-dritt jew fil-prattika. Madankollu, il-Kunsill tal-Ewropa u l-Unjoni Ewropea jinnotaw b'dispjaċir li l-għadd ta' eżekuzzjonijiet żdiedu f'uħud minn dawk il-pajjiżi li għad għandhom il-piena tal-mewt u li twettqu eżekuzzjonijiet minn uħud mill-pajjiżi li kellhom moratorju de facto. Huwa ta' allarm partikolari għaż-żewġ Organizzazzjonijiet meta dan jinvolvi l-eżekuzzjoni ta' minorenni, li jmur kontra d-dritt internazzjonali. Ċerti pajjiżi baqgħu japplikaw il-piena tal-mewt għal reati kriminali relatati mad-droga, li wkoll huwa fi ksur tad-dritt internazzjonali. Is-Sitt Kungress Dinji dwar l-Abolizzjoni tal-Piena tal-Mewt sar f'Oslo, f'Ġunju ta' din is-sena. Il-pajjiżi u l-organizzazzjonijiet kollha li ħadu sehem ingħaqdu flimkien favur moratorju globali fuq il-piena tal-mewt. Il-Kunsill tal-Ewropa u l-Unjoni Ewropea jittamaw li l-momentum li nħoloq fil-Kungress Dinji jissarraf f'għadd akbar ta' pajjiżi li jappoġġaw ir-Riżoluzzjoni dwar Moratorju fuq l-Użu tal-Piena tal-Mewt li ser jittieħed vot dwarha fil-71 sessjoni tal-Assemblea Ġenerali tan-NU f'Diċembru 2016. Il-Pajjiżi Kandidati l-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA, l-Iżlanda, il-Liechtenstein u n-Norveġja, membri taż-Żona Ekonomika Ewropea, jallinjaw ruħhom ma' din id-Dikjarazzjoni. * Il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.